Jozef Rybanský, Renáta Rybanská

Protuberancie života

Ukážka z elektronickej knihy

Copyright © Renáta Rybanská a Jozef Rybanský 2015

Ilustrations © Renáta Rybanská

Cover design © Renáta Rybanská

ISBN 978-80-970938-0-8

Poézia je reč srdca.

Pre mnohých je srdce iba medicínskym pojmom, záležitosťou kardiológov. Kto vníma svoje srdce iba cez kardiogram, ochudobňuje sám seba. Zraňuje svoje srdce a speje k duševnému infarktu.

Poézia je takou rečou srdca, ktorá otvára aj srdcia iných. Napísané slová vedia rozkrývať ľudské srdcia oveľa spoľahlivejšie než televízne obrazovky, monitory počítača a surfovanie v sociálnych sieťach. Stačí si prečítať jednu jedinú báseň, nechať jej slová znieť v duchu a zrazu pocítime, že so svojou radosťou či bôľom nie sme sami.

Čítať verše môže každý. Písať verše tiež. Poézia nie je výsadou, skôr radosťou. Ibaže autor musí byť citlivý, jemný, sčítaný, vzdelaný. Ak taký nie je, jeho písanie ho čoskoro odhalí ako pózera, babráka, hrubca, povrchného človeka.

Máte v rukách útlučkú zbierku básní dvoch autorov, muža a ženy, ľudí veľmi rozdielnych. Spája ich nielen meno, ale najmä reč srdca.

Poézia Renáty Rybanskej je reč ženy očarenej láskou. Renáta vyzýva „chvíľu sa hrajme na telá“. Cez telo sa dostáva k duši a nehanbí sa odkryť tajomstvá svojho srdca. Vedome sa vzdáva „vlastného príležitostného ticha“. To je, napokon, základ dobrej literatúry.

Verše Jozefa Rybanského prezrádzajú skúseného muža s neľahkým životom. Rybanský v básňach usilovne „hnetie svoj chlieb života“. Nie je to ľahké hnietenie. Blíži sa kratšia časť života. Sme zodpovední sami za seba, ale aj za svoje okolie, za blízkych, spoločenstvo, národ. Vyjadril to v múdrych veršoch.

Som rád, že v týchto divokých časoch sú medzi nami ľudia, ktorí hovoria rečou srdca a vydali sa na neľahkú cestu poézie. Neboja sa zdôveriť, zasvietiť do ľudského vnútra.

„Kto svieti, aj si zháša,“ napísal krásne Jozef Rybanský.

Teším sa , že čitatelia tejto útlej básnickej zbierky čítaním týchto veršov v sebe na chvíľu zasvietia, potom zhasnú svetlo a v temnom tichu začujú tichú reč lásky k ľuďom.

Anton Hykisch

August 2011

Poďakovanie a venovanie

Chcem sa poďakovať p. Antonovi Hykischovi, veľkému človeku, svojmu priateľovi, ktorého si veľmi vážim a ktorého cenné rady a pomoc mi pomohli nabrať odvahu vstúpiť do umenia písanej tvorby.

Zároveň sa chcem poďakovať svojej neveste Renátke, spoluautorke tohto dielka. Bez jej cieľavedomosti a pevnej vôle, by táto malá zbierka na skúšku, neuvidela svetlo sveta.

Jozef Rybanský

Táto zbierka je venovaná všetkým, pre ktorých boli moje verše pôvodne písane, hlavne môjmu nebohému otcovi a  môjmu svokrovi, ako poďakovanie, že vypĺňa otcovskú medzeru v mojom živote a za jeho spriaznenosť vo svete umenia a písania ako takého.

Renáta Rybanská (Riedlová)

Jozef Rybanský

Nesmelé dotyky

Ako dve stálice

K sebe sa blížime

Pomaly sa zosúvame z výšav

Nedostupnosti

Siahame po smaragde

Po magickom svete

Kolmo k láske padáme

Stále bližšie

Kolmo k nej padáme

So zavretými očami

S trasľavým dychom

S milujúcimi perami

A potom ...

Vodotrysk radosti a nehy

Do ticha dvoch

Zmámených túžbou ortute

Keď siahame po smaragde

Po magickom svete

Protuberancii lásky dvoch sĺnc

Smútok nad láskou

Plačem do seba

A moje slzy padajú

Ako perly do rána

Na hranicu tmy a svetla

Aby znova rozkvitli

Kvety

Smútočnej samoty

Veľkej lásky ...

Výčitka

Ty si chcel osvetľovať planéty

Zapaľovať vatry

Milovať ženu

Postaviť mohylu

Múdrosti

A teraz hovoríš o blízkom konci

Skamenelom

Dlhým čakaním

V tieni milosti lásky

(Veď to nevadí ...)

Nevyvrátiš

Vráťte mi na chvíľu

Kľúč svetla

Kdesi v noci skrytý

Kde mŕtvi ešte dúfať smú

Keď zráža ich tma

Vzdorujúca ohňu

Vráťte mi na chvíľu

Kľúč sveta

Kdesi v noci skrytý

Do brány

Šedivým popolom vchádzam

Veď, kto mi ešte pomôže

Keď krvácaš z môjho tieňa

A ohne sa plavia

V mojom už popole

A odchádzajú k prvej stope

V popole späť

Zamyslené tiene ...

Ticho sa skĺzlo do kalicha

Bola to láska ..

Márne je ...

ISBN 978-80-970938-0-8

Vytvorenie elektronickej verzie Dibuk, s. r. o., 2016

Vytvorené prostredníctvom Publico.sk

Table of Contents

Titulná strana

Poézia je reč srdca.

Poďakovanie a venovanie

Nesmelé dotyky

Smútok nad láskou

Výčitka

Nevyvrátiš

Tiráž